**La marginea firelor coapte de sete dansează ursita**

*Gerra Orivera*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\*nedespărțită semnătură\*

decupează orizont spre tine carnea

iubite

sângele meu întoarce nămeții depărtărilor are licență stelară

(prin ce inginerie financiară mai bine nu întreba)

am extras rădăcina pătrată

din ispită

(și-a dat corijența în bordelul fantasmelor iar și iar)

extemporale se-adună vrafuri în piele

dintr-un anacronism celular le numești amoruri voluptăți extrase din noapte

în regim de urgență

performeri și ratați se calcă pe bătătură carambol în vertebre

învingători

îmbracă sclavia ca pe-o togă imperială

eșarfele viselor mele agață același tu rătăcit (unde când nu mai contează)

ninsori de vară zăludă galopează prin vene

coastele ți-au dispărut și nu dau bon de înregistrare

reclamațiilor patetice

totul se plătește cu totul și ceva pe deasupra

de-atâtea ori te-au înecat izvoarele brațelor niciodată nu ți-au ajuns

morțile

supralicitarea n-a fost opțională

iarăși ai înnodat cearșaful în colțul jilav de amnezii

ilegal am întors cronometrul vulcanilor nu-ți fă griji mă pricep la erupții

ți-am fost boală și sănătate sub febră în fiorduri ascunse

și la vedere

foalele timpului au uitat să expire

gura trage din asfințituri lubrice doruri păcătoasă vestală

inima

solfegiază tăcerea

mareea din rugăciune te-aduce epavă

învăț mersul pe fir de abis (chiar manifest o oarecare dexteritate

în ultima vreme)

durerea coboară în rădăcină - tu

experimentez botezul ca odihnă celestă arsura nedefinită - eu

jăratecul din spatele ploii potopul

a pierdut de mult busola oricum i-ai suprapune polii

nordul meu a luat prizoniere

punctele cardinale (face-ți liniște bărbatul încă nu știe)

esența

cine să mai găsească semințele

viscole smerite căptușesc însetarea mai înalt de stele

mai în adânc de pământ forez stigmate

în emoții

mă dor dau viață ispitelor ca precursori ai speranței

a tine miroase gerul

sânii mei cuibul insomniilor toate

limbă duală spovedește pulsația clipei

umbre

lipite de colții cuvintelor

lasă urme inconfundabile hăitașii adulmecă febra sfârșitului

deșir

alfabetul îmbrățișărilor în care nu te-am găsit

nu caut vinovați știu că nu sunt

topirea

sfărmarea oglinzilor în artere scrie poeme silabele fac implozie

dansul exotic în balerinii vidului

potențiale suprapuneri în lumină perfecta geneză

inocența falică scrumind în altare curcubeie

nedespărțita suflare

dinainte de ape

unica

am supraviețuit defrișărilor

lepăd măștile

tu

pretutindeni

cămașă de ruguri

încheie nasturii veșniciei